FÆLLES AKTION af 19. december 1997 vedtaget af Rådet på grundlag af artikel J.3 i traktaten om Den Europæiske Union om støtte til overgangen til demokrati i Den Demokratiske Republik Congo (97/875/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.3,

under henvisning til konklusionerne fra Det Europæiske Råds møder i Firenze den 21. og 22. juni 1996 og i Amsterdam den 16. og 17. juni 1997, navnlig dets støtte til overgangen til demokrati i Zaire, og

ud fra følgende betragtninger:

Den 11. november 1996 vedtog Rådet på grundlag af traktatens artikel J.3 fælles aktion 96/656/FUSP om støtte til overgangen til demokrati i Zaire (1); denne fælles aktion udløber den 31. december 1997;

dette lands nuværende regering har vedtaget, at landet skal hedde Den Demokratiske Republik Congo, og har ophævet det tidligere program for overgang til demokrati; den har dog erklæret, at den agter at afholde demokratiske valg, og har nedsat en forfatningskommission; Den Europæiske Union ønsker under disse omstændigheder at støtte den nye regerings erklærede hensigter ved at forlænge gyldighedsperioden for fælles aktion 96/656/FUSP og tilpasse dens indhold -

VEDTAGET FØLGENDE FÆLLES AKTION:

Artikel 1

Som led i en international indsats bidrager Den Europæiske Union til overgangen til demokrati i Den Demokratiske Republik Congo.

Med henblik herpå yder Unionen bistand til forberedelse af valget. Denne bistand omfatter oprettelse af en europæisk valggruppe.

Unionen undersøger og vurderer yderligere egnede støtteforanstaltninger til overgangen til demokrati i Den Demokratiske Republik Congo, herunder teknisk bistand og eventuel udsendelse af observatører.

Artikel 2

Rådet forbeholder sig ret til på et hvilket som helst tidspunkt at ændre og/eller standse enhver indsats, som Unionen yder som led i denne fælles aktion, hvis det finder, at Den Demokratiske Republik Congos politiske partier og institutioner ikke beviser, at de er fuldt indstillet på at indføre demokrati. Med henblik herpå overvåger Rådet afviklingen af hver enkelt fase af valgprocessen.

Artikel 3

Den europæiske valggruppe, der skal oprettes i Den Demokratiske Republik Congo i kraft af fælles aktion 96/656/FUSP, skal arbejde i henhold til nærværende fælles aktion.

Artikel 4

Den faktiske saldo af det beløb på 4 mio. ECU, der er opført på De Europæiske Fællesskabers almindelige budget til fælles aktion 96/656/FUSP, gøres disponibel med henblik på at finansiere udgifterne i forbindelse med nærværende fælles aktion.

De udgifter, der finansieres af ovennævnte beløb, forvaltes under overholdelse af Fællesskabets budgetprocedurer og -regler.

Artikel 5

Rådet tager til efterretning, at Kommissionen agter at foreslå foranstaltninger, der kan bidrage til gennemførelsen af den fælles aktions målsætninger, bl.a. inden for rammerne af Den Europæiske Udviklingsfond (EUF).

Artikel 6

Vedtagelsen af denne fælles aktion foregriber ikke de beslutninger, som Unionen senere vil træffe med henblik på at støtte overgangen til demokrati i Den Demokratiske Republik Congo.

Artikel 7

Denne fælles aktion træder i kraft den 1. januar 1998.

Den anvendes til den 30. juni 1998.

Artikel 8

Denne fælles aktion offentliggøres i Tidende.

Udfærdiget i Bruxelles, den 19. december 1997.

På Rådets vegne

F. BODEN

Formand

(1) EFT L 300 af 25. 11. 1996, s. 1.

BILAG

Den europæiske valggruppes målsætninger og funktion

1. Den europæiske valggruppe har til opgave:

i) at opretholde en dialog på stedet med regeringen, de institutioner, der har ansvaret for at forberede og gennemføre valget, De Forenede Nationers kompetente institutioner og de øvrige bidragydere og sammen med dem at koordinere den europæiske bistand til valget

ii) at føre tilsyn med gennemførelsen af Unionens bistand og eventuelle overvågning af valget, og

iii) at overvåge og evaluere afviklingen af valget i Den Demokratiske Republik Congo og regelmæssigt informere Rådet derom, under formandskabets myndighed.

2. Valggruppens leder skal være en højtstående person med erfaring i valghandlinger.

3. Valggruppens leder og, i samråd med denne, valggruppens ansatte udnævnes af formandskabet i samarbejde med Kommissionen. Kommissionen og medlemsstaterne kan foreslå, at personale udstationeres ved valggruppen. Personale, der måtte blive udstationeret ved valggruppen af en medlemsstat eller af Kommissionen, aflønnes henholdsvis af den berørte medlemsstat eller af Kommissionen.

4. Valggruppens leder og det øvrige personale bør være til rådighed i hele den periode, hvor valggruppen eksisterer.

5. Valggruppens leder holder samråd med cheferne for medlemsstaternes missioner og for Kommissionens delegation i Den Demokratiske Republik Congo.

6. Valggruppen opløses en måned efter valgets afholdelse.